**ΡΑΨΩΔΙΑ Α 54-306**

ΚΕΙΜΕΝΟ ΣΕΛ. 23-25

**Στίχοι 54 - 121**

Ενότητες

 **α. στίχοι 54 - 68 :** Ο Αχιλλέας συγκαλεί συνέλευση στρατού με υπόδειξη της Ήρας και πρόταση για εξεύρεση της αιτίας του λοιμού.

* Στον στίχο 54 ο ποιητής παρουσιάζει τη χρονική διάρκεια του λοιμού (εννιά μέρες) και μας προετοιμάζει (προοικονομία) για την επέμβαση του Αχιλλέα.
* Στόχος του να παρουσιάσει την προσωπικότητα του Αχιλλέα και να προετοιμάσει αριστοτεχνικά το σκηνικό της σύγκρουσης.
* Η πρωτοβουλία που αναλαμβάνει ο Αχιλλέας , παρακάμπτοντας την ιεραρχία( αλλά Ο Αχιλλέας προσφωνεί πρώτα τον Ατρείδη, σεβασμός στο κύρος και τη θέση του) φανερώνει τη σύνεση , τη συγκροτημένη σκέψη του , την αγάπη για τους συμπολεμιστές , αρετές μιας ηγετικής προσωπικότητας.
* Ο Αχιλλέας δεν είναι μόνο ατρόμητος πολεμιστής αλλά και άντρας με υψηλό φρόνημα και κύρος.
* Προτείνει να ζητήσουν τη συμβουλή ενός μάντη, δίνοντας με έμφαση την κρισιμότητα της κατάστασης.

**β. στίχοι 69 - 92 :** Ο μάντης Κάλχας διστάζει να μιλήσει και ζητάει την προστασία του Αχιλλέα

* Στους πρώτους στίχους ο ποιητής παρουσιάζει με μεγαλοπρέπεια το μάντη: ορνεοσκόπος πρώτος(70) – παντογνώστης(71) – με τη βοήθεια του έφτασαν στην Τροία (72)– υπηρέτης του Απόλλωνα, αφού σε αυτόν οφείλεται η μαντική του ικανότητα(73) –μιλά καλοπροαίρετα(74) – ακατάκριτος (=τέλειος , φημισμένος)(93).
* Παρουσιάζεται διστακτικός λόγω της βαρύτητας των λόγων που θα ειπωθούν , φοβισμένος για την επικείμενη οργή του Αγαμέμνονα ( τον οποίο υπονοεί ), αφού ο ίδιος είναι αδύναμος αν και μάντης, αναποφάσιστος και ανασφαλής, αφού βρίσκεται σε δίλημμα .
* Γι΄ αυτό ζητά την προστασία του Αχιλλέα, ο οποίος ορκίζεται στον Απόλλωνα και υπόσχεται πλήρη προστασία, κάτι που φανερώνει την ψυχική του δύναμη και παλικαριά, αλλά και την υπεροψία και μια κρυφή ανταγωνιστικότητα προς τον Αγαμέμνονα, τον οποίο ειρωνικά αναφέρει.
* Ο ποιητής κλιμακωτά προετοιμάζει τη σύγκρουση των δύο ανδρών , αφού ο Αχιλλέας έχει δεσμευτεί απέναντι στο μάντη να τον προστατεύσει.

**γ. στίχοι 93-101:** Οι αποκαλύψεις του μάντη για την αιτία του κακού

* Μετά τις εγγυήσεις του Αχιλλέα, ο μάντης εμφανίζεται χειμαρρώδης και άφοβος.
* Αιτία του κακού ο Αγαμέμνονας και η συμπεριφορά του στο Χρύση.
* Η λύση :να δοθεί πίσω η κόρη στον πατέρα της χωρίς λύτρα και εξαγορά και να τελεστεί πλούσια θυσία για εξιλέωση.

**δ. στίχοι 102-121:** Η αντίδραση του Αγαμέμνονα , η αποδοχή της λύσης και η απαίτηση άλλου δώρου.

* Αρχικά δίνεται η ψυχική διάθεση του Αγαμέμνονα (με σχήματα λόγου): οργή, θυμός.
* Παρουσιάζεται ασεβής προς το μάντη , αλαζόνας και υβριστής.
* Ο λόγος του Ατρείδη έχει έντονο απολογητικό ύφος , καθώς προσπαθεί να αντικρούσει τις κατηγορίες.
* Επαινεί τα χαρίσματα της Χρυσηίδας, φτάνει να τη συγκρίνει με τη νόμιμη γυναίκα του, για να δικαιολογήσει τη συμπεριφορά του απέναντι στο Χρύση και να τονίσει το μέγεθος της θυσίας του, αφού τελικά θα αναγκαστεί να συμβιβαστεί και να υποταχθεί στη θεϊκή εξουσία.
* Ως αρχηγός υποχωρεί για το καλό του συνόλου, αλλά διαπράττει ένα ολέθριο λάθος που τον καθιστά πλεονέκτη, εγωιστή και άπληστο: απαιτεί άλλο γέρας (=τιμητικό δώρο). Αίτημα θεμιτό, αλλά όταν διατυπώνεται από τον ίδιο απαίτηση που δείχνει ότι τον ενδιαφέρει το προσωπικό κέρδος: συμφεροντολόγος αλλά και απαιτητικό , αυταρχικός.

**Η τεχνική της επιβράδυνσης**

Η καθυστέρηση της προώθησης της υπόθεσης, με την παρεμβολή σύντομων διηγήσεων και παρεμβολή διάφορων άλλων στοιχείων, ώστε η αγωνία του θεατή να κορυφωθεί και επιπλέον να εξυπηρετηθεί η οικονομία του έργου. Ο δισταγμός του Κάλχα και τα άστοχα ερωτήματα εξυπηρετούν την τεχνική της επιβράδυνσης, κορυφώνουν την αγωνία του θεατή και προετοιμάζουν τη σύγκρουση Αγαμέμνονα –Αχιλλέα.

**ΑΣΚΗΣΗ**

1. Να εντοπίσετε σε ποιους στίχους συναντάμε προοικονομία και να τους σχολιάσετε.